UTPจ่อเดินเครื่อง2สายการผลิตพร้อมกัน Q2 ซื้อเป้า 9.75 บาท
UTPจ่อเดินเครื่อง2สายการผลิตพร้อมกัน Q2 ซื้อเป้า 9.75 บาท
25 พ.ค. 2560

บล.บัวหลวง ระบุในบทวิเคราะห์วันนี้(25 พ.ค.) ว่า บริษัท ยูไนเต็ด เปเปอร์ จำกัด (มหาชน) หรือ UTP ผลการดำเนินงานของบริษัทจะมีพัฒนาการที่ดีขึ้นอย่างต่อเนื่อง จากการ ramp up การผลิตให้เพิ่มขึ้น โดยคาดในไตรมาส 2/60 บริษัทจะเดินเครื่องในอัตรา 350-400 ตัน/วัน เพิ่มขึ้นจาก ไตรมาส 1/60 เดินเครื่องในอัตรา 320 ตัน/วัน เท่านั้น เพราะพนักงานเริ่มปรับจูนเครื่องได้ตาม learning curve ซึ่งจะเป็นปัจจัยหนุนให้กำไรในไตรมาส 2/60 เห็นการเติบโตอย่างต่อเนื่อง นอกจากนี้ยังมีโอกาสที่จะได้รับค่าชดเชยความเสียหายจากกรณีเพลิงไหม้เศษกระดาษ จากประกันภัย หนุนให้กำไรในไตรมาส 2/60 ดูดีขึ้นไปอีก ซึ่งมูลค่าความเสียหายนั้นอยู่ประมาณ 6 ล้านบาท
คาดปริมาณการผลิตกระดาษจะเพิ่มขึ้นอย่างก้าวกระโดดในช่วงไตรมาส 2-3 นี้ เพราะการติดตั้ง co-generator (เครื่องกำเนิดไฟฟ้าและไอน้ำ) คาดเป็นไปตามแผนงานซึ่งจะสามารถเดินเครื่องได้ในช่วงเดือน พ.ค. นี้ และในเดือน มิ.ย. จะสามารถเดินเครื่องพร้อมกันได้ 2 สายการผลิต ซึ่งมีกำลังการผลิตรวมราว 2.7 แสนตัน/ปี (หรือราว 750 ตัน/วัน) คาดหนุนให้กำไรในช่วง 2H17 เติบโตก้าวกระโดด
จากกำไร 1Q17 ที่ต่ำกว่าคาด เพราะปริมาณการผลิตและขายที่ราว 320 ตัน/วัน น้อยกว่าสมมุติฐานของเราที่ราว 400 ตัน/วัน เราจึงปรับประมาณการกำไรปี 2017 ลงเป็น 280 ล้านบาท จากการปรับลดสมมติฐานปริมาณการผลิตในปีนี้ลงเป็น 1.67 แสนตัน (จากเดิม 1.8 แสนตัน) เพราะการ ramp up กำลังการผลิตเพิ่มขึ้นช้ากว่าสมมุติฐานเดิมของเรา โดยคาดบริษัทจะเริ่มผลิตได้เพิ่มขึ้นเป็น 370, 500-600 ตัน/วัน ในช่วง 2Q-2H17 ตามลำดับ ราคาเป้าหมายของเราปรับลงตามการปรับกำไรลงเป็น 9.75 บาท (อิง P/E 22.3 เท่า เทียบค่าเฉลี่ยในอดีต +2SD)